44.		Upovedomenie účastníka konania o nedodržaní lehoty
			pre rozhodnutie (§ 49 ods. 1 ZoSK)
Okresný úrad v Prievidzi, odbor všeobecnej vnútornej správy
Nám. SNP č. 56, 971 01 Prievidza
Vážený pán
Ivan Mácha
Pekná ul. č. 432/16, 971 01 Prievidza
Č. j.: A/2023/16781/OÚ-4 
Prievidza dňa 2. 5. 2023
Vec:	Upovedomenie o nedodržaní lehoty pre rozhodnutie vo veci priestupku
Dňa 27. 3. 2023 začal Okresný úrad v Prievidzi, odbor všeobecnej vnútornej správy, Nám. SNP č. 56, 971 01 Prievidza proti Vám konanie o priestupku proti majetku podľa § 50 ods. 2 zákona č. 372/1990 Zb. o priestupkoch v znení neskorších predpisov, vedenom pod č. j.: A/2023/16531/OÚ-1.
Ako účastníkovi konania Vám oznamujeme, že rozhodnutie vo veci nie je možné vydať do 60 dní odo dňa začatia konania, pretože k rozhodnutiu vo veci je potrebným podkladom znalecký posudok vyžiadaný od súdneho znalca dňa 13. 4. 2023. Podľa oznámenia znalca, môže byť znalecký posudok predložený správnemu orgánu najskôr 31. 7. 2023.
Vzhľadom na túto skutočnosť správny orgán požiadal odvolací správny orgán o primerané predĺženie lehoty pre rozhodovanie listom č. j.: A/2023/16780/OÚ-3 zo dňa 2. 5. 2023. Po predĺžení lehoty pre rozhodnutie odvolacím správnym orgánom Vám ihneď oznámime, dokedy vo veci rozhodneme.
	Mgr. Iveta Skálová, vedúca odboru všeobecnej vnútornej správy
Poznámka
Z ust. § 49 ods. 2 zákona o správnom konaní vyplýva povinnosť správnemu orgánu upovedomiť účastníka konania o tom, že nemôže vo veci rozhodnúť do 30 dní alebo 60 dní. Taktiež mu oznámi predpokladanú lehotu, v ktorej sa rozhodne. Ak správny orgán účastníka konania informuje o stave veci, o úkonoch, ktoré vykonáva, vyhne sa tak prípadnému sťažovaniu účastníka konania na nečinnosť správneho orgánu.